Document ID: 32014R0066

Title and Content:
ΚΑΝΟΝΙΣΜΌΣ (ΕΕ) αριθ. 66/2014 ΤΗΣ ΕΠΙΤΡΟΠΉΣ της 14ης Ιανουαρίου 2014 σχετικά με την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού των οικιακών φούρνων, εστιών και απορροφητήρων κουζίνας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης που αναφέρεται στο άρθρο 18 της οδηγίας 2009/125/ΕΚ, Εκτιμώντας τα ακόλουθα: (1) Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού, χωρίς αυτό να συνεπάγεται υπερβολικό κόστος. (2) Το άρθρο 16 παράγραφος 2 στοιχείο α) της οδηγίας 2009/125/ΕΚ προβλέπει ότι, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και έπειτα από διαβούλευση με το φόρουμ διαβούλευσης, η Επιτροπή θεσπίζει, κατά περίπτωση, μέτρα εφαρμογής για προϊόντα με μεγάλες δυνατότητες οικονομικώς αποδοτικής μείωσης των εκπομπών αερίων του θερμοκηπίου, όπως οι οικιακές συσκευές, στις οποίες συγκαταλέγονται οι φούρνοι, οι εστίες και οι απορροφητήρες κουζίνας. (3) Η Επιτροπή εκπόνησε προμελέτες, στις οποίες αναλύθηκαν οι τεχνικές, περιβαλλοντικές και οικονομικές πτυχές των οικιακών μαγειρικών συσκευών, όπως φούρνων, εστιών και απορροφητήρων κουζίνας. Οι εν λόγω μελέτες συμπεριέλαβαν εμπλεκόμενους παράγοντες και ενδιαφερόμενα μέρη από την Ένωση και από τρίτες χώρες, και τα πορίσματά τους έχουν δημοσιοποιηθεί. (4) Η κύρια περιβαλλοντική πτυχή των προϊόντων που καλύπτονται από τις μελέτες η οποία έχει χαρακτηριστεί σημαντική για τους σκοπούς του παρόντος κανονισμού είναι η κατανάλωση ενέργειας κατά τη χρήση. (5) Όταν οικιακές μαγειρικές συσκευές όπως φούρνοι, εστίες και απορροφητήρες κουζίνας βρίσκονται σε κατάσταση αναμονής ή εκτός λειτουργίας μπορεί να ευθύνονται για σημαντικό μέρος της συνολικής κατανάλωσης ενέργειας. Για τις εν λόγω συσκευές, η κατανάλωση ενέργειας σ’ αυτές τις καταστάσεις εντάσσεται στις ελάχιστες απαιτήσεις ενεργειακής απόδοσης. Οι απαιτήσεις για οικιακούς φούρνους και εστίες σε κατάσταση αναμονής ή εκτός λειτουργίας καθορίζονται με βάση τις απαιτήσεις οικολογικού σχεδιασμού που προβλέπονται στον κανονισμό (ΕΚ) αριθ. 1275/2008 της Επιτροπής για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής ή εκτός λειτουργίας (2). (6) Η ετήσια κατανάλωση ενέργειας των οικιακών φούρνων, εστιών και απορροφητήρων κουζίνας στην ΕΕ εκτιμάται ότι το 2010 ανήλθε σε 755 PJ (κατανάλωση πρωτογενούς ενέργειας). Αν δεν ληφθούν συγκεκριμένα μέτρα, προβλέπεται ότι η ετήσια κατανάλωση ενέργειας θα ανέλθει σε 779 PJ το 2020. Οι προμελέτες κατέδειξαν ότι η κατανάλωση ενέργειας αυτών των προϊόντων είναι δυνατόν να μειωθεί σημαντικά. (7) Οι απαιτήσεις οικολογικού σχεδιασμού που καθορίζονται στον παρόντα κανονισμό, σε συνδυασμό με τις απαιτήσεις επισήμανσης του κατ’ εξουσιοδότηση κανονισμού (ΕΕ) αριθ. 65/2014 της Επιτροπής (3), αναμένεται να αποφέρουν εξοικονόμηση πρωτογενούς ενέργειας 27 PJ/έτος το 2020, η οποία θα αυξηθεί μέχρι και σε 60 PJ/έτος το 2030. (8) Από τις προμελέτες προκύπτει ότι οι απαιτήσεις σχετικά με άλλες παραμέτρους του οικολογικού σχεδιασμού που αναφέρονται στο μέρος 1 σημείο 1.3 του παραρτήματος I της οδηγίας 2009/125/ΕΚ δεν είναι αναγκαίες, δεδομένου ότι η ηλεκτρική ενέργεια και το φυσικό αέριο που καταναλώνουν οικιακές μαγειρικές συσκευές όπως φούρνοι, εστίες και απορροφητήρες κουζίνας κατά τη χρήση τους είναι η σημαντικότερη περιβαλλοντική παράμετρος. (9) Τα προϊόντα που υπόκεινται στον παρόντα κανονισμό θα πρέπει να καταστούν ενεργειακώς αποδοτικότερα, με την εφαρμογή υφιστάμενων μη αποκλειστικών τεχνολογιών που είναι οικονομικά συμφέρουσες και ικανές να μειώσουν το συνδυασμένο κόστος που συνεπάγονται η αγορά και η λειτουργία αυτών των προϊόντων. (10) Οι απαιτήσεις οικολογικού σχεδιασμού δεν πρέπει να επηρεάζουν τη λειτουργικότητα του προϊόντος για τον τελικό χρήστη ούτε να έχουν αρνητικές συνέπειες για την υγεία, την ασφάλεια ή το περιβάλλον. Ειδικότερα, τα οφέλη που θα προκύψουν από τη μείωση της κατανάλωσης ενέργειας στο στάδιο της χρήσης θα πρέπει να αντισταθμίζουν κατά πολύ τις τυχόν επιπλέον περιβαλλοντικές επιπτώσεις στο στάδιο της παραγωγής και κατά τη στιγμή της διάθεσης. (11) Οι απαιτήσεις οικολογικού σχεδιασμού θα πρέπει να εφαρμοστούν προοδευτικά, σε τρία στάδια, ώστε να δοθεί επαρκής χρόνος στους κατασκευαστές για να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα θα πρέπει να καθοριστεί κατά τρόπο ώστε να αποφεύγονται οι αρνητικές συνέπειες στη λειτουργικότητα του εξοπλισμού που κυκλοφορεί ήδη στην αγορά και θα πρέπει να λαμβάνονται υπόψη οι δαπάνες που πραγματοποιούν οι τελικοί χρήστες και οι κατασκευαστές, ιδίως οι μικρές και μεσαίες επιχειρήσεις, και να διασφαλίζεται παράλληλα η έγκαιρη επίτευξη των στόχων του παρόντος κανονισμού. (12) Οι μετρήσεις και οι υπολογισμοί των παραμέτρων των προϊόντων θα πρέπει να πραγματοποιούνται με τη χρήση αξιόπιστων, επακριβών και αναπαραγώγιμων μεθόδων, οι οποίες να λαμβάνουν υπόψη τις αναγνωρισμένες σύγχρονες μεθόδους μετρήσεων και υπολογισμών, συμπεριλαμβανομένων τυχόν εναρμονισμένων προτύπων που έχουν εκδοθεί από τους ευρωπαϊκούς οργανισμούς τυποποίησης, όπως αναφέρονται στο παράρτημα I του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση (4). (13) Σύμφωνα με το άρθρο 8 της οδηγίας 2009/125/ΕΚ, ο παρών κανονισμός προσδιορίζει τις εφαρμοστέες διαδικασίες αξιολόγησης της συμμόρφωσης. (14) Για να διευκολύνονται οι έλεγχοι της συμμόρφωσης, οι κατασκευαστές θα πρέπει να παρέχουν πληροφορίες στον τεχνικό φάκελο που αναφέρεται στα παραρτήματα IV και V της οδηγίας 2009/125/ΕΚ, στον βαθμό που οι πληροφορίες αυτές αφορούν τις απαιτήσεις που ορίζονται στον παρόντα κανονισμό. (15) Για την εξασφάλιση θεμιτού ανταγωνισμού, και προκειμένου να επιτευχθεί η επιδιωκόμενη εξοικονόμηση ενέργειας και να ενημερωθούν επακριβώς οι καταναλωτές σχετικά με την ενεργειακή απόδοση των προϊόντων, ο παρών κανονισμός θα πρέπει να διευκρινίζει ότι οι ανοχές που καθορίζονται για τις εθνικές αρχές εποπτείας της αγοράς, όταν διενεργούνται φυσικές δοκιμές για να διαπιστωθεί κατά πόσον ένα συγκεκριμένο μοντέλο συνδεόμενου με την ενέργεια προϊόντος είναι σύμφωνο με τον παρόντα κανονισμό, δεν θα πρέπει να χρησιμοποιούνται από τους κατασκευαστές για να μπορούν να δηλώνουν καλύτερες επιδόσεις του μοντέλου σε σύγκριση με εκείνες που δικαιολογούνται από τις μετρήσεις και τους υπολογισμούς που δηλώνονται στον τεχνικό φάκελο του προϊόντος. (16) Εκτός από τις νομικώς δεσμευτικές απαιτήσεις που ορίζονται στον παρόντα κανονισμό, θα πρέπει να καθοριστούν ενδεικτικά κριτήρια συγκριτικής αξιολόγησης των συσκευών με τις καλύτερες επιδόσεις που διατίθενται στην αγορά, ώστε να εξασφαλίζονται ευρέως διαθέσιμες και εύκολα προσβάσιμες πληροφορίες σχετικά με τις σημαντικότερες περιβαλλοντικές επιδόσεις του κύκλου ζωής των προϊόντων τα οποία υπόκεινται στον παρόντα κανονισμό. (17) Είναι σκόπιμο να προβλέπεται επανεξέταση των διατάξεων του παρόντος κανονισμού, κατά την οποία θα συνεκτιμάται η τεχνολογική πρόοδος, και ιδίως η αποτελεσματικότητα και η καταλληλότητα της προσέγγισης που ακολουθείται για τον προσδιορισμό της ενεργειακής απόδοσης των φούρνων. (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει τις απαιτήσεις οικολογικού σχεδιασμού για τη διάθεση στην αγορά και τη θέση σε λειτουργία οικιακών φούρνων (συμπεριλαμβανομένων εκείνων που ενσωματώνονται σε κουζίνες μαγειρέματος), εστιών και ηλεκτρικών απορροφητήρων κουζίνας, ακόμα και όταν πωλούνται για μη οικιακή χρήση. 2. Ο παρών κανονισμός δεν εφαρμόζεται σε: α) συσκευές που δεν χρησιμοποιούν ηλεκτρισμό ή αέριο ως πηγές ενέργειας· β) συσκευές που προσφέρουν λειτουργία «θέρμανσης με μικροκύματα»· γ) φουρνάκια· δ) φορητούς φούρνους· ε) φούρνους αποθήκευσης θερμότητας· στ) φούρνους που θερμαίνονται με ατμό ως κύρια λειτουργία θέρμανσης· ζ) σκεπαστούς καυστήρες αερίου μέσα σε εστίες· η) συσκευές μαγειρέματος σε εξωτερικό χώρο· θ) φούρνους προοριζόμενους για χρήση μόνο με αέρια της «τρίτης οικογένειας» (προπάνιο και βουτάνιο). ι) γκριλ. Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2009/125/ΕΚ, για τους σκοπούς του παρόντος κανονισμού ισχύουν οι ακόλουθοι ορισμοί: 1) «φούρνος»: συσκευή ή μέρος συσκευής που περιλαμβάνει έναν ή περισσότερους θαλάμους και χρησιμοποιεί ηλεκτρική ενέργεια και/ή αέριο για το μαγείρεμα των τροφίμων με συμβατική λειτουργία ή λειτουργία με υποβοήθηση ανεμιστήρα· 2) «θάλαμος»: κλειστό διαμέρισμα στο οποίο είναι δυνατή η ρύθμιση της θερμοκρασίας για το μαγείρεμα των τροφίμων· 3) «φούρνος πολλών θαλάμων»: φούρνος με δύο ή περισσότερους θαλάμους, καθένας από τους οποίους θερμαίνεται χωριστά· 4) «φουρνάκι»: φούρνος του οποίου όλοι οι θάλαμοι έχουν πλάτος και βάθος μικρότερο των 250 mm και ύψος μικρότερο των 120 mm· 5) «φορητός φούρνος»: φούρνος με μάζα μικρότερη των 18 kg, υπό την προϋπόθεση ότι δεν είναι σχεδιασμένος για εντοιχιζόμενες εγκαταστάσεις· 6) «θέρμανση με μικροκύματα»: ζέσταμα τροφίμων με τη χρήση ηλεκτρομαγνητικής ενέργειας· 7) «συμβατική λειτουργία»: τρόπος λειτουργίας φούρνου κατά τον οποίο χρησιμοποιείται μόνο φυσική μεταφορά θερμότητας για την κυκλοφορία του θερμού αέρα εντός του θαλάμου του φούρνου· 8) τρόπος λειτουργίας κατά τον οποίο ενσωματωμένος ανεμιστήρας υποβοηθά την κυκλοφορία του θερμού αέρα εντός του θαλάμου του φούρνου·: 9) «πρόγραμμα»: η διάρκεια θέρμανσης τυποποιημένου φορτίου εντός θαλάμου φούρνου υπό καθορισμένες συνθήκες· 10) «κουζίνα μαγειρέματος»: συσκευή που αποτελείται από φούρνο και εστία, και λειτουργεί με αέριο ή ηλεκτρική ενέργεια· 11) «τρόπος λειτουργίας»: η κατάσταση του φούρνου ή της εστίας κατά τη χρήση· 12) «πηγή θερμότητας»: η κύρια μορφή ενέργειας για τη θέρμανση φούρνου ή εστίας· 13) «ηλεκτρική εστία»: συσκευή ή μέρος συσκευής που ενσωματώνει μία ή περισσότερες ζώνες μαγειρέματος και/ή περιοχές μαγειρέματος καθώς και μονάδα ρύθμισής της, και που θερμαίνεται με ηλεκτρική ενέργεια· 14) «εστία αερίου»: συσκευή ή μέρος συσκευής που ενσωματώνει μία ή περισσότερες ζώνες μαγειρέματος και μονάδα ρύθμισής της, και που θερμαίνεται με καυστήρες αερίου κατώτατης ισχύος 1,16 kW· 15) «εστία»: «ηλεκτρική εστία», «εστία αερίου» ή «μεικτή εστία»· 16) «καλυμμένοι καυστήρες αερίου»: καυστήρες αερίου κλειστοί ή στεγανοί με γυάλινο ή κεραμικό κάλυμμα υψηλής αντοχής, το οποίο σχηματίζει στιλπνή, συνεχή επιφάνεια μαγειρέματος· 17) «μεικτή εστία»: συσκευή με μία ή περισσότερες ηλεκτρικά θερμαινόμενες ζώνες ή περιοχές μαγειρέματος και μία ή περισσότερες ζώνες μαγειρέματος θερμαινόμενες με καυστήρες αερίου· 18) «ζώνη μαγειρέματος»: τμήμα εστίας του οποίου η διάμετρος είναι τουλάχιστον 100 mm, όπου τοποθετούνται και θερμαίνονται τα μαγειρικά σκεύη, χωρίς να είναι δυνατόν να θερμαίνονται επ’ αυτού ταυτόχρονα περισσότερα του ενός μαγειρικά σκεύη· η περιοχή της ζώνης μαγειρέματος είναι ευδιάκριτα οριοθετημένη στην επιφάνεια της εστίας· 19) «περιοχή μαγειρέματος»: τμήμα περιοχής της ηλεκτρικής εστίας που θερμαίνεται από επαγωγικό μαγνητικό πεδίο, όπου τοποθετούνται για θέρμανση τα μαγειρικά σκεύη, χωρίς εμφανή σήμανση για τα σκεύη και πάνω στην οποία είναι δυνατόν να χρησιμοποιούνται ταυτόχρονα περισσότερα από ένα μαγειρικά σκεύη· 20) «απορροφητήρας κουζίνας»: συσκευή με κινητήρα ρυθμιζόμενο από αυτήν, η οποία προορίζεται να συλλέγει τον βρόμικο αέρα πάνω από την εστία ή η οποία περιλαμβάνει σύστημα καθοδικής απορρόφησης (downdraft) προοριζόμενο για εγκατάσταση δίπλα σε κουζίνες μαγειρέματος, εστίες και παρόμοιες συσκευές μαγειρέματος για να απορροφά τους ατμούς σε εσωτερικό απαγωγό· 21) «αυτόματη λειτουργία κατά τη διάρκεια του μαγειρέματος»: κατάσταση κατά την οποία η ροή αέρα στον απορροφητήρα κατά τη διάρκεια του μαγειρέματος ρυθμίζεται αυτόματα από αισθητήρα(-ες), μεταξύ άλλων και όσον αφορά την υγρασία, τη θερμοκρασία κ.λπ.· 22) «πλήρως αυτόματος απορροφητήρας κουζίνας»: απορροφητήρας κουζίνας στον οποίο η ροή αέρα και/ή η εκτέλεση άλλων λειτουργιών ρυθμίζεται αυτόματα από αισθητήρα(-ες) επί 24 ώρες, συμπεριλαμβανομένων των περιόδων μαγειρέματος· 23) «σημείο βέλτιστης απόδοσης»: (best efficiency point - ΒΕΡ): το σημείο λειτουργίας απορροφητήρα κουζίνας με τη μέγιστη ρευστοδυναμική απόδοση (FDΕαπορροφητήρα)· 24) «μέσος φωτισμός» (Εμέσος): ο μέσος φωτισμός που παρέχεται από το σύστημα φωτισμού του απορροφητήρα πάνω στην επιφάνεια μαγειρέματος και ο οποίος μετράται σε lux· 25) «εκτός λειτουργίας»: κατάσταση κατά την οποία η συσκευή είναι συνδεδεμένη στο ηλεκτρικό δίκτυο και δεν παρέχει καμία λειτουργία ή παρέχει μόνον ένδειξη της κατάστασης εκτός λειτουργίας ή παρέχει μόνον τις λειτουργίες που προορίζονται να διασφαλίζουν την ηλεκτρομαγνητική συμβατότητα δυνάμει της οδηγίας 2004/108/ΕΚ του Ευρωπαϊκού Κοινοβουλίου και του Συμβουλίου (5)· 26) «κατάσταση αναμονής»: κατάσταση κατά την οποία η συσκευή είναι συνδεδεμένη στο ηλεκτρικό δίκτυο, εξαρτάται ως προς την τροφοδότηση με ηλεκτρική ενέργεια από το ηλεκτρικό δίκτυο για να λειτουργήσει όπως προορίζεται και παρέχει μόνο λειτουργία επανενεργοποίησης ή λειτουργία επανενεργοποίησης μαζί με μία μόνον ένδειξη δραστηριοποιημένης λειτουργίας επανενεργοποίησης και/ή απεικόνιση πληροφοριών ή τρέχουσας κατάστασης που μπορεί να διατηρηθεί επ’ αόριστον· 27) «λειτουργία επανενεργοποίησης»: λειτουργία η οποία διευκολύνει την ενεργοποίηση άλλης κατάστασης, συμπεριλαμβανομένης της ενεργού κατάστασης, μέσω απομακρυσμένου μεταγωγέα -συμπεριλαμβανομένων τηλεχειριστηρίων, εσωτερικών αισθητήρων ή χρονοδιακοπτών μετάβασης- ώστε να παρέχονται πρόσθετες λειτουργίες, συμπεριλαμβανομένης της κύριας λειτουργίας· 28) «απεικόνιση πληροφοριών ή τρέχουσας κατάστασης»: συνεχής λειτουργία η οποία παρέχει πληροφορίες ή αναφέρει την κατάσταση του εξοπλισμού σε μέσο απεικόνισης, συμπεριλαμβανομένων ρολογιών· 29) «τελικός χρήστης»: ο καταναλωτής που αγοράζει ή αναμένεται ότι θα αγοράσει προϊόν· 30) «ισοδύναμο μοντέλο»: μοντέλο που διατίθεται στην αγορά με τις ίδιες τεχνικές παραμέτρους με άλλο μοντέλο που διατίθεται στην αγορά από τον ίδιο κατασκευαστή ή εισαγωγέα, αλλά με διαφορετικό εμπορικό κωδικό. Άρθρο 3 Απαιτήσεις οικολογικού σχεδιασμού και χρονοδιάγραμμα 1. Οι απαιτήσεις οικολογικού σχεδιασμού, καθώς και το χρονοδιάγραμμα, όσον αφορά τους οικιακούς φούρνους, τις οικιακές εστίες και τους οικιακούς απορροφητήρες κουζίνας καθορίζονται στο παράρτημα I. 2. Η συμμόρφωση με τις απαιτήσεις οικολογικού σχεδιασμού μετράται και υπολογίζεται σύμφωνα με τις μεθόδους του παραρτήματος II. Άρθρο 4 Αξιολόγηση της συμμόρφωσης 1. Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2009/125/ΕΚ είναι το σύστημα εσωτερικού ελέγχου σχεδιασμού που ορίζεται στο παράρτημα IV της εν λόγω οδηγίας ή το σύστημα διαχείρισης για την αξιολόγηση της συμμόρφωσης που ορίζεται στο παράρτημα V της ίδιας οδηγίας. 2. Για τους σκοπούς της αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, η τεχνική τεκμηρίωση περιλαμβάνει αντίγραφο των υπολογισμών που καθορίζονται στο παράρτημα II του παρόντος κανονισμού. 3. Όταν οι πληροφορίες που περιλαμβάνονται στην τεχνική τεκμηρίωση μοντέλου προέρχονται από υπολογισμό με βάση τον σχεδιασμό ή προβολή από άλλες ισοδύναμες συσκευές, ή με βάση και τα δύο, η τεχνική τεκμηρίωση περιλαμβάνει λεπτομέρειες των εν λόγω υπολογισμών ή προβολών, ή και των δύο, καθώς και των δοκιμών που πραγματοποίησαν οι κατασκευαστές για να επαληθεύσουν την ακρίβεια των εκτελεσθέντων υπολογισμών. Σ’ αυτές τις περιπτώσεις, η τεχνική τεκμηρίωση περιλαμβάνει επίσης κατάλογο όλων των άλλων ισοδύναμων μοντέλων για τα οποία οι πληροφορίες που περιλαμβάνονται στην τεχνική τεκμηρίωση προέκυψαν με τον ίδιο τρόπο. 4. Αν ο κατασκευαστής ή ο εισαγωγέας διαθέσει στην αγορά ισοδύναμα μοντέλα, ο κατασκευαστής ή ο εισαγωγέας περιλαμβάνει κατάλογο όλων των άλλων ισοδύναμων μοντέλων. Άρθρο 5 Διαδικασία επαλήθευσης για σκοπούς εποπτείας της αγοράς Οι αρχές των κρατών μελών, όταν διενεργούν τους ελέγχους εποπτείας (επιτήρησης) της αγοράς κατά το άρθρο 3 παράγραφος 2 της οδηγίας 2009/125/ΕΚ για την επαλήθευση της τήρησης των απαιτήσεων που καθορίζονται στο παράρτημα I του παρόντος κανονισμού, εφαρμόζουν τη διαδικασία που περιγράφεται στο παράρτημα III του παρόντος κανονισμού. Άρθρο 6 Ενδεικτικοί δείκτες συγκριτικής αξιολόγησης Οι ενδεικτικοί δείκτες συγκριτικής αξιολόγησης για τις συσκευές με τις βέλτιστες επιδόσεις που διατίθενται στην αγορά κατά την έναρξη ισχύος του παρόντος κανονισμού καθορίζονται στο παράρτημα IV. Άρθρο 7 Επανεξέταση Το αργότερο επτά έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη την τεχνολογική πρόοδο και υποβάλλει το αποτέλεσμα της επανεξέτασης στο φόρουμ διαβούλευσης για τον οικολογικό σχεδιασμό. Κατά την επανεξέταση αξιολογείται, μεταξύ άλλων, η σκοπιμότητα: δυνητικών απαιτήσεων με στόχο τη βελτίωση της ανάκτησης και της ανακύκλωσης των συσκευών· απαιτήσεων για την ανθεκτικότητα και τη διάρκεια ζωής· συμπερίληψης των συσκευών επαγγελματικής και εμπορικής χρήσης· και απαιτήσεων σχετικά με τους καπνούς και τις οσμές. Άρθρο 8 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται ένα έτος από την έναρξη ισχύος. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιανουαρίου 2014.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 138
13
2498
3641
3783
1401
5615
3737

EuroVoc IDs (Expanded): 138
13
2498
3641
3783
1401
5615
3737

Dataset Source: meu

Split: test